
Egyensúlyozás neurokinematikai vizsgálata virtuális valóság (VR) szimulációban

Kulcsszavak: VR, egyensúlyozóképesség, perturbáció, magasság, instabil
Bevezetés: A virtuális valóság (VR) egy újszerű eszköz az egyensúly fejlesztésben, amely valósághű környezetek szimulálását teszi lehetővé. Bár korábbi kutatások vizsgálták az egyensúlyozó folyamatokat különböző feltételek mellett, kevés adat áll rendelkezésre a szimulált magasság és a felületi stabilitás együttes hatásairól az egyensúlyozó képességre és az alsó végtag izomaktivitására. Kutatásunk célja az volt, hogy megvizsgáljuk az alsó végtagi kinematikát és izomaktivitást négy kondícióban: stabil felületen alacsony környezetben (SA), stabil felületen magas környezetben (SM), instabil felületen alacsony környezetben (IA) és instabil felületen magas környezetben (IM).

Anyagok és módszerek: Vizsgálatunkban 23 egyetemista sportoló (14 nő, 9 férfi) vett részt. A résztvevők egylábas egyensúlyozást végeztek négy kondícióban VR szemüveg viselése közben. Egyensúlyozás alatt vizsgáltuk a lábfej, a lábszár és a medence kinematikáját, és ezzel párhuzamosan rögzítettük a gastrocnemius medialis, peroneus longus, soleus és tibialis anterior izmok EMG aktivitását. Az adatok elemzéséhez ANOVA és Friedman teszteket alkalmaztunk.

Eredmények: A magasság szignifikánsan növelte a vizsgált izomok EMG aktivitását, míg az instabil felület önmagában nem okozott szignifikáns hatást. A kinematikai elemzések szerint a VR-al szimulált magas környezet jelentős testszegmens elmozdulásokat eredményezett mind a frontális, mind a sagittális síkban, különösen a lábfej esetében. A felület hatása kevés esetben idézett elő jelentős testszegmens kilengést frontális és sagittális síkban.

Összefoglalás: A VR-ban szimulált magasság jelentősen fokozta a testszegmensek kilengését, különösen a lábfej esetében. Ezek alapján leginkább a lábfej játszik kulcsszerepet a stabil helyzet fenntartásában. A magasság által előidézett fokozott-testszegmens kilengést, EMG aktivitást nem fokozta tovább az instabil felület használata. Az eredmények alapján a VR hatékonyan alkalmazható az egyensúlyfejlesztésben, különösen sportolók és technológiai újdonságok iránt nyitott populációk esetében.




